**Chiar dacă**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lui Ion Grama

Zadarnic din braţele mumei

Cobori pe pământ

Dacă nu vezi în jur

Frumuseţile lumii.

Chiar dacă beschia

Sârmei ghimpate

Taie clipa în două,

Chiar dacă diavoli în noapte

Seamănă frigul,

În căldura palmelor noastre

Ora de gheaţă o îmbrăcăm.

Pleca-vom şi noi la strămoşi.

Da, cine moare în Basarabia,

Moare departe.

Şi totuşi murim pe pământ.

Aproape de tristeţea cea rodnică

A Domnului nostru.

\* \* \*

Lui Pavel Gusac

Ca un copil orfan

S-a lipit Prutul

De viaţa Drepcăuţilor.

E fratele nostru.

Frăţiorul cel izgonit.

Îi spuneam în şoaptă

Cuvinte de dragoste

Până când maica cea vitregă

Se întorcea

De la târgul internaţional.